laion/Wikipedia-Exotic huggingface dataset:
ניהול הבנייה

ניהול הבנייה הוא תת-תחום של מקצוע ההנדסה אזרחית העוסק בהוצאה מן הכוח אל הפועל של פרויקטים בתחום בנייה ותשתיות. תיאום תכנון הפרויקט ופיקוח על המתכננים השונים. בנייה של לוחות זמנים לפרויקט. הפקה ופרסום של מכרזים לביצוע הפרויקט. השוואה של הצעות מחיר לביצוע עבודות שונות בפרויקט. תיאום ביצוע הפרויקט בין הקבלנים השונים. חישוב עלויות של הפרויקט ושל שינויים מוצעים. בקרת הביצוע של הקבלנים שונים. מציאת פתרונות לבעיות של תעבורה, אחסנה ושינוע בעת העבודה על הפרויקט. ניהול וזימון מתכננים לצורך פיקוח עליון על העבודות בפרויקט. מעקב רצוף אחרי שינויים בלוח הזמנים של הפרויקט וחישוב ההשלכות על שינוי משך הפרויקט כולו. בקרה תקציבית על הפרויקט בעת הביצוע, לרבות תשלומים לקבלנים ולספקים, והגשת חשבונות למזמין הפרויקט. מהנדס הביצוע מתמחה בניהול משאבים וכוח אדם, ניהול פיננסי וכלכלת הבנייה, חומרים וטכנולוגיות בנייה, שיטות ביצוע של עבודות בנייה וקרקע ובטיחות. תיאום תכנון של פרויקט בנייה, עשוי להוות משימה מורכבת, כיוון שבפרויקטים בבנייה קיים שילוב של מערכות שונות שנדרש להתאימם זו לזו על מנת לבצע את הפרויקט. בדרך כלל היזם מחליט על סוג הפרויקט (מגורים, מסחר, חינוך, תחבורה) על פי תוכנית הבינוי העירונית או תוכנית המתאר הארצית. לאחר מכן ממנה היזם מהנדס, אדריכל, או הנדסאי המכיר היטב את כל מערכות הבניין ומכלול השיקולים של המתכננים והיזם בתור מתאם התכנון. על מתאם התכנון להחליט אלו מתכננים נדרשים לצורך תכנון הפרויקט. לפרויקט מגורים פשוט נדרשים בדרך כלל אדריכל, קונסטרוקטור, מהנדס אינסטלציה ומהנדס חשמל. ניהול הבנייה ניתן ללמוד באוניברסיטת אריאל ובטכניון שבחיפה כחלק מן הפקולטה להנדסה אזרחית, ובנוסף גם באוניברסיטת בן-גוריון שבבאר שבע. הלימודים נמשכים כ-4 שנים ובסיומם מקבלים הבוגרים תואר B.Sc בהנדסה אזרחית- ניהול הבנייה Civil Engineering - Management and Construction, ובאוניברסיטת אריאל מקבלים הבוגרים תואר B.Tech. דף הבית של המחלקה לניהול הבנייה בטכניון פורום ניהול הבנייה באתר איגוד המהנדסים לבנייה ותשתיות
אדם - המדרשה לדמוקרטיה ולשלום על-שם אמיל גרינצוויג

אדם - המדרשה לדמוקרטיה ולשלום ע"ש אמיל גרינצווייג היא עמותה הקרויה על-שמו של אמיל גרינצוויג, אשר עוסקת בפיתוח תוכניות לימודים לקידום החינוך לדמוקרטיה ושלום. מדרשת אדם הוקמה ב-1986, והיא פועלת בכל רחבי הארץ, במסגרת החינוך הפורמלי והמשלים. למדרשה צוות מנחים הכולל יהודים וערבים, נשים וגברים אשר לדבריה הם מכל מגזרי החברה הישראלית. בתוכניות הלימודים של המדרשה, שקהל היעד שלהם מגוון החל מגילאי הגן ועד מבוגרים, משתתפים מדי שנה למעלה מ-16,000 משתתפים. למדרשה גם מרכז בינלאומי, המקיים כנסים בינלאומיים לקידום מטרות המדרשה, והוצאה לאור של פרסומים בעברית ובערבית. המדרשה פיתחה ביחד עם ד"ר קרן קטקו איילי ובשיתוף כותבים נוספים את הפודקאסט החינוכי "דמוקרטיה מתחילה בחינוך". כל פרק בפודקאסט מוקדש להבהרת עקרון דמוקרטי אחד ומשמעותו הפרקטית. לכל פרק מצורף מערך פעילות להתנסות בנושא המשמש כלי עזר לחינוך. העמותה זכתה בפרס יגאל אלון יחד עם יואל מרשק לשנת תשס"ו. כמו כן זכתה בפרס יושב ראש הכנסת לאיכות חיים לשנת 1998 ובפרס הקרן לירושלים ע"ש מרתה לאוב לקידום ערכי הדמוקרטיה והסובלנות לשנת 1997. אתר הבית של מדרשת אדם אור קשתי, בכבלי הרצון החופשי, באתר הארץ, 23 במרץ 2008 אדם - המדרשה לדמוקרטיה ולשלום על-שם אמיל גרינצוויג, באתר "גיידסטאר ישראל" אדם, המדרשה לדמוקרטיה ולשלום (ירושלים), דף שער בספרייה הלאומית מי אנחנו? באתר המדרשה. ד"ר קרן קטקו איילי וכותבים נוספים (נעמה כרמי, אוקי מרושק-קלארמן, ענת סרגוסטי ומרדכי קרמניצר), הפודקאסט של מדרשת אדם - דמוקרטיה מתחילה בחינוך, באתר אדם - המדרשה לדמוקרטיה ולשלום מקבלי פרס יושב ראש הכנסת לאיכות החיים. ערך זה הוא קצרמר בנושא חינוך. אתם מוזמנים לתרום לוויקיפדיה ולהרחיב אותו.
פסיכולוגיה עברית

פסיכולוגיה עברית הוא אתר אינטרנט ישראלי שמטרתו ליצור קהילה וירטואלית של אנשי טיפול בתחום בריאות הנפש בישראל באמצעות מערכת של פורומים, מאמרים, קישורים למקורות מידע באינטרנט וכלים פסיכולוגיים מקוונים. האתר מתמקד במידע קליני ולא במידע מדעי. הוא כולל כתבות גם על שיטות טיפול פסאודו-מדעיות, כמו שיטת השחרור הרגשי ומושגים לא מבוססים מדעית כמו תסביך אדיפוס. האתר הוקם בשנת 2002 על ידי אורית וליאור גודקאר ועדי פרי. הוא נועד לרכז את המידע המקצועי הקיים בשפה העברית, ולהוות מקום לפרסום מידע נוסף בתחומי בריאות הנפש בשפה זו, ומכאן שמו של האתר, "פסיכולוגיה עברית". האתר משמש כספרייה דיגיטלית הכוללת מאמרים מקוריים בעברית לצד מאמרים שפורסמו במקור באופן לא מקוון, כמו גם קישורים למאמרים וחומרים אחרים ברשת. רוב החומרים באתר נגישים באופן חופשי פרט לפורומים מסוימים ולכלים מקצועיים שהגישה אליהם מותרת רק לאנשי מקצוע, וזאת מסיבות אתיות. כמו כן, האתר מרכז מטפלים בתחומם כמו פסיכולוגים, מרפאים בעיסוק וקלינאי תקשורת. פסיכולוגיה עברית היא מוסד ללא כוונת רווח, וההכנסות שלה מפרסום ומשירותי פרימיום משמשות לכיסוי הוצאות האתר. אתר האינטרנט הרשמי של פסיכולוגיה עברית מנשה כהן ונורית מרכוס- רימארצ'וק, שיטת ה-Emotional Freedom Technique : היסטוריה, רציונאל ויישו, באתר פסיכולוגיה עברית פסיכולוגיה עברית, רשימת קריאה: תסביך אדיפוס, באתר פסיכולוגיה עברית מקור השם, אודות האתר, באתר פסיכולוגיה עברית ערך זה הוא קצרמר בנושא פסיכולוגיה. אתם מוזמנים לתרום לוויקיפדיה ולהרחיב אותו.
סנטה ברברה (פירושונים)

האם התכוונתם ל... ברברה הקדושה – קדושה נוצרייה בת המאה ה-3 כנסיית סנט ברברה (בצ'כית: Chrám svaté Barbory) - כנסייה בקוטנה הורה שבצ'כיה סנטה ברברה – עיר במדינת קליפורניה שבארצות הברית איי התעלה של קליפורניה (נקראים גם "איי סנטה ברברה") - שמונה איים באוקיינוס השקט, סמוך לחופה הדרומי של קליפורניה סנטה ברברה (אופרת סבון) – סדרה יומית אמריקאית ברברה (פירושונים) האי סנטה ברברה
ג'רמיין ג'נאס

ג'רמיין אנתוני ג'נאס (Jermaine Anthony Jenas; נולד ב-18 בפברואר 1983 בנוטינגהאם) הוא כדורגלן עבר אנגלי. ג'נאס החל את הקריירה המקצוענית שלו בנוטינגהאם פורסט, וכבר בעונתו הראשונה 2001-2002, הראה שהוא שחקן מוכשר ומרשים. אחרי עונה בוגרת אחת בלבד בנוטינגהאם, בה כבש 4 שערים ב-33 משחקים, כרטיס השחקן של ג'נאס נמכר לניוקאסל יונייטד בפברואר 2002, תמורת סכום המוערך בכ-5 מיליון פאונד. למרות עונה ראשונה מרשימה בניוקאסל, בה זכה בתואר השחקן הצעיר לעונת 2002-2003, ג'נאס נכשל להציג את אותה היכולת בשתי העונות שלאחר מכן, ואכזב את הקהל בכך שלא הגיע לרמה שלה מאמניו צפו שיגיע. ג'נאס בקושי הצליח להבקיע בעונות הללו, ולכן החל לשחק בפחות משחקים. למרות שבאופן זמני שב לכושר המשחק שהראה בעונותיו הקודמות, ועל כך קיבל את סגנות הקפטן על ידי מאמנו החדש גריים סונס בתחילת עונת 2004-2005, ג'נאס שב להציג כדורגל לא מרשים והבקיע רק פעמיים ב-48 משחקים. שמועות על חוסר סיפוק ורצון להישאר במועדון בתחילת עונת 2005-2006 אושרו על ידי מאמנו גריים סונס, כרטיס השחקן שלו נמכר לטוטנהאם ב-31 באוגוסט 2005, תמורת סכום זמני של 7 מיליון פאונד, שתפח לסכום של 9 מיליון פאונד סך הכל לאחר שהספרס הצליחו להעפיל לטורניר כדורגל אירופאי. ג'נאס כבש סך הכל 12 שערים ב-152 משחקים בכל המסגרות עבור ניוקאסל. ג'נאס פתח את הקריירה שלו בטוטנהאם בסערה אחרי שכבש 7 שערים בשלבי המוקדמות של גביע אופ"א. אחר כך, הוא נפצע ונעדר מ-13 משחקים, וכבש במשחק החזרה שלו את השער השני של טוטנהאם בניצחון 3-1 נגד סאות'נד יונייטד בסיבוב הרביעי של גביע ה-FA. תחת מאמנו החדש, חואנדה ראמוס, יכולת המשחק של ג'נאס השתפרה באופן ניכר, והוא שיחק בשני משחקי חצי הגמר גביע הפוטבול ליג נגד ארסנל אשר הסתיימו בתיקו 1-1 וניצחון 5-1, כאשר כבש בשני המשחקים את השער הראשון של טוטנהאם. במשחק הגמר ג'נאס בישל את שער הניצחון לג'ונתן וודגייט, במשחק בו טוטנהאם ניצחה 2-1 את צ'לסי וזכתה בגביע, ב-24 בפברואר 2008. ב-29 באוגוסט 2007, ג'נאס חתם על הארכת חוזה ל-5 שנים, עד שנת 2012. ב-30 ביולי 2008, ג'נאס חתם על תוספת של שנה לחוזה הקודם שחתם, עד שנת 2013. כמה ימים לאחר מכן, מונה ג'נאס לקפטן המשנה של טוטנהאם בעקבות עזיבתם של רובי קין ופול רובינסון. ב-31 בינואר 2013, ג'נאס חתם על חוזה לתקופה של 18 חודש בקבוצת קווינס פארק ריינג'רס, בסוף עונת 2013/2014 עזב את הקבוצה עם סיום החוזה. ב-7 בינואר 2016 הודיע על פרישה ממשחק פעיל בגיל 32 לאחר שלא הצליח להתגבר על פציעה. ג'נאס שיחק ברמה הבינלאומית עבור נבחרת אנגליה עד גיל 15, ומשם התקדם בכל נבחרות הנוער האנגליות עד שלבסוף קיבל זימון בכורה לנבחרת אנגליה הבכירה בשנת 2003. משחק הבכורה שלו בנבחרת היה ב-12 בפברואר 2003, נגד נבחרת אוסטרליה. למרות שסבל מפציעה לקראת סוף עונת 2005-2006, ג'נאס החלים מהפציעה בזמן כדי להיכלל בסגל הנבחרת האנגלית לטורניר הגמר של מונדיאל 2006. הוא כבש את שערו הראשון בנבחרת ב-6 בפברואר 2008, במשחק הראשון של מאמנה החדש של אנגליה פאביו קאפלו, בו ניצחה אנגליה 2-1 באצטדיון ומבלי את שווייץ. מדיה וקבצים בנושא ג'רמיין ג'נאס בוויקישיתוף ג'רמיין ג'נאס, ברשת החברתית פייסבוק ג'רמיין ג'נאס, ברשת החברתית אקס (טוויטר) ג'רמיין ג'נאס, ברשת החברתית אינסטגרם ג'רמיין ג'נאס, ברשת החברתית LinkedIn ג'רמיין ג'נאס, באתר Transfermarkt ג'רמיין ג'נאס, באתר BDFutbol ג'רמיין ג'נאס, באתר WorldFootball.net ג'רמיין ג'נאס, באתר National Football Teams ג'רמיין ג'נאס, באתר FootballDatabase.eu TheFA.com profile
ג'ון קי

ג'ון פיליפ קי (באנגלית: John Phillip Key; נולד ב-9 באוגוסט 1961) היה ראש ממשלת ניו זילנד ה-38. השלישי בתפקיד זה שמוצאו יהודי. עמד בראש המפלגה הלאומית של ניו זילנד, מפלגה ימנית מתונה, שניצחה בבחירות הכלליות שהתקיימו במדינה זו בנובמבר 2008. החליף את ראש הממשלה הקודמת, הלן קלארק ממפלגת הלייבור השמאלית, שכיהנה בתפקיד תשע שנים. לאחר 8 שנים בתפקיד, ב-5 בדצמבר 2016 הודיע במפתיע על התפטרותו, שנכנסה לתוקף ב-12 בדצמבר. קי נולד באוקלנד, ניו זילנד, להוריו - ג'ורג' קי, מהגר מבריטניה ורות לזר (1922-2000), יהודיה אוסטרית ילידת וינה, שהיגרה לבריטניה בשנת 1938 ואחר כך היגרה יחד עם בעלה לניו זילנד. אביו היה אלכוהוליסט ומת כשקי היה בן 6 בלבד, תוך שהוא משאיר את המשפחה בחובות כבדים. כתוצאה מכך נאלצה האם לעבוד בעבודות ניקיון ולשמש כשומרת לילה כדי לגדל אותו ואת שתי אחיותיו, לבדה, כמשפחה עניה הגרה בשיכון ציבורי בעיר כרייסטצ'רץ'. למרות הרקע העני הזה, כתב קי כבר בגיל 13 מכתב לראש ממשלת ניו זילנד דאז ביל רולינג, ובו הצהיר כי בכוונתו לרשת אותו במישרתו זו ביום מן הימים. שנים אחדות אחר כך למד קי וסיים ב-1981 תואר ראשון בחשבונאות במכללת קנטרברי שבקרייסטצ'רץ' ואף למד לאחר מכן מספר קורסים באוניברסיטת הרווארד, בקיימברידג', מסצ'וסטס, ארצות הברית. קי הכיר את אשתו ברונה עוד בבית הספר התיכון בכרייסטצ'רץ', נישא לה ב-1984 ולהם היום שני ילדים, סטפי ומקס. במשך כעשרים שנה הוא עסק בראיית חשבון ולאחר מכן במינהל עסקים לסוגיו, ועשה כן בהצלחה ניכרת עד כי הגיע לעמדת ניהול בכירה במריל לינץ', בה הרוויח לפי העיתונות של ניו זילנד כ-2.25 מיליון דולר אמריקאי לשנה, לפני שנכנס לחיים הפוליטיים ב-2001. ב-27 ביולי 2002 נבחר קי לפרלמנט מטעם מחוז הבחירה הלנסוויל שבצפון-מערב אוקלנד. הוא הביס ברוב של כ-56% את בריאן ניסון, חבר הפרלמנט הוותיק מטעם הלייבור ובשנים שלאחר מכן נבחר מידי מערכת בחירות מחדש עם רוב הולך וגדל בכל פעם. ב-2004 מונה קי לדובר הכלכלי של המפלגה הלאומית וב-27 בנובמבר 2006 הוא נבחר ללא מתנגדים ליו"ר המפלגה הלאומית ויו"ר האופוזיציה, לאחר שמנהיגהּ הקודם של המפלגה הלאומית (מאז אוקטובר 2003), דון בראש, התפטר. ב-8 בנובמבר 2008 ניצחה מפלגתו של קי בבחירות וב-19 בנובמבר הוא הושבע כראש ממשלתה ה-38 של ניו זילנד. השקפותיו הכלכליות-חברתיות של קי הן נאו-ליברליות ונאו-קונסרבטיביות. בדצמבר 2016 הודיע על התפטרותו. למרות מוצאו ואף שאימו הייתה עד יום מותה חברה פעילה בקהילה היהודית הקטנה במדינה, קי מגדיר עצמו כאגנוסטי מחד ופוקד באופן קבוע כנסייה נוצרית קתולית מאידך. אשתו היא בת למשפחה מעורבת קתולית-פרוטסטנטית מצפון אירלנד. לזוג יש שני ילדים. שני ראשי הממשלה הקודמים של ניו זילנד שהיו להם שורשים יהודיים: ג'וליוס ווגל, שהיה יהודי מאמין וכיהן בתפקיד בשנות השבעים של המאה ה-19 ופרנסיס בל, שהיה בן לאם יהודייה שהמירה את דתה לנצרות. מדיה וקבצים בנושא ג'ון קי בוויקישיתוף אתר האינטרנט הרשמי של ג'ון קי ג'ון קי, ברשת החברתית פייסבוק ג'ון קי, ברשת החברתית אקס (טוויטר) ג'ון קי, ברשת החברתית אינסטגרם ג'ון קי, באתר אנציקלופדיה בריטניקה (באנגלית) ספי קרופסקי, ג'ון קי, היו"ר היהודי של המפלגה השמרנית נבחר לראש ממשלת ניו זילנד, באתר הארץ, 8 בנובמבר 2008 סנדיי סטאר טיימס של ניו זילנד - 3 בפברואר 2008 John Roughan, John Key: Portrait of a Prime Minister, Penguin UK, 2017-02-10. (באנגלית) סנדיי סטאר טיימס של ניו זילנד - 3 בפברואר 2008 "אשתי תשמח": ראש ממשלת ניו זילנד פרש במפתיע אחרי שמונה שנים, באתר וואלה, 5 בדצמבר 2016
אוטו לוונבורג

אוטו לוונבורג (בשוודית: Otto von Löwenborg‏; 2 במרץ 1888 – דצמבר 1969) היה שחמטאי שוודי. בינואר 1912 ניצח לוונבורג במשחק סימולטני את פרנק מרשל בסטוקהולם בשנת 1913 הגיע למקום השלישי בתחרות סטוקהולם (ניצח: בוריסלב קוסטיץ') והגיע תשיעי בתחרות מלאדה בולסלאב (ניצח: קארל אופוצ'נסקי). בשנת 1916 חלק מקום 2-4 בתחרות קופנהגן (האליפות התשיעית של ארצות הצפון, ניצח פאול יונר) והגיע למקום השמיני בתחרות סטוקהולם. בשנת 1917 הגיע שישי בתחרות קריסטיאניה (האליפות העשירית של ארצות הצפון, ניצח גוסטף ניהולם), חלק מקום ראשון עם אנטון אולסון וניצח אותו בדו-קרב 3-2 בתחרות סטוקהולם ולבסוף הפסיד דו-קרב על אליפות שוודיה לגוסטב ניהלום 4-1. בשנת 1918 חלק לוונבורג מקום 7-8 בתחרות גטבורג (ניצח: קארל ברנדטסון). בשנת 1919 חלק מקום 4-6 בתחרות גטבורג (האליפות האחת עשרה של ארצות הצפון, ניצחו אנטון אולסון ורודולף שפילמן) ובשנת 1924 חלק מקום 4-8 בתחרות קופנהגן (האליפות השתים עשרה של ארצות הצפון, ניצח: אהרון נימצוביץ'). אוטו לוונבורג, באתר צ'סגיימס (באנגלית) מידע כללי Marshall – Otto Löwenborg: 1.e4 e5 2.f4 Lc5 3.Sf3 d6 4.d4 exd4 5.Ld3 Lg4 6.h3 Lxf3 7.Dxf3 Sc6 8.0–0 Sge7 9.Dg3 Dd7 10.a3 f5 11.b4 fxe4 12.Lxe4 d5 13.Ld3 Ld6 14.b5 Sa5 15.Sd2 0–0–0 16.Sf3 g5! 17.Dxg5 Thg8 18.Dh4 Sf5 19.Lxf5 Dxf5 20.Sxd4 Lc5 21.Le3? De4 22. 0-1 (שחור זוכה אחרי 22.Df2 Sc4 23.Tae1 Sxe3 24.Txe3 Lxd4 .) (0–1) Nordic Champions 1897-1997, באתר Dansk Skak Union Stadgar Schackregler Tavlingsbestammelser MM, באתר הרשמי של פדרציית השחמט השוודית
טלילה לוי בן-זכאי

טלילה לוי בן-זכאי (3 בדצמבר 1930 – 22 ביולי 2023) הייתה שחקנית תיאטרון, עיתונאית ותסריטאית ישראלית. טלילה בן-זכאי נולדה ב-1930 בירושלים, בת לשרה לבית טנצמן ויוחנן בן-זכאי לבית גלוברמן מסטולין שברוסיה הלבנה. גרה במעונות עובדים א' ולמדה בגימנסיה העברית רחביה בירושלים ובסמינר "אשכולי" לגננות. במקביל הייתה חברה בתנועת הצופים. בגיל 16 גויסה ל"הגנה" והוצבה בקורס קשר. יום לאחר החלטת האו"ם על תוכנית החלוקה (1947) נשלחה לפתוח את תחנת הקשר בשכונת ימין משה, נוכח העיר העתיקה. בנובמבר 1948 שוחררה מצה"ל כדי להשלים לימודיה בסמינר לוינסקי, בשל הצורך הלאומי בעובדי הוראה עם בוא גל העלייה הגדול. לאחר 3 שנות הוראה עברה לעבוד במחלקת הצופן של משרד החוץ, ובמקביל הצטרפה לתיאטרון זירה בניהולו של מיכאל (מיקו) אלמז, תיאטרון חובבים אוונגרדי. ב"זירה" שיחקה, בין השאר, בהצגות "נער השעשועים של העולם המערבי", "המעגל המרובע" ו"בדלתיים סגורות" של ז'אן-פול סארטר. ב-1953 הוזמנה להופיע בתיאטרון "האהל" בהצגות כמו "העיר הזאת", "הדגן הוא ירוק", "מתחת לגשר", "דרך הטבק" ועוד. בן-זכאי למדה משחק אצל פאני לוביץ', פיתוח קול אצל לולה שנצר, והתקבלה לבית הספר למשחק של התיאטרון הקאמרי. ב-26 בדצמבר 1954 נישאה בן-זכאי לשחקן אורי לוי, שאותו הכירה בתיאטרון "האהל". לזוג נולדה בת אחת. ב-1955 עברה ביחד עם לוי לתיאטרון הקאמרי והשתתפה בהצגות "ירמה", "אגדות לוד", "תק על תק" ועוד. לאחר מלחמת סיני נקלע התיאטרון למשבר וחבריו נקראו לחפש מקור פרנסה חלופי. בן-זכאי נענתה להצעת גלי צה"ל להצטרף לצוות העורכים בתחנה, לתוכניות כמו: "כרטיס כניסה", "דואר צבאי 1005 – תוכנית כבקשתך לקטעים נדירים", "הערב" – תוכנית ראיונות ראשונה בשידור חי לצדו של משה בן אפרים, ובהמשך ישעיהו בן-פורת, דן פתיר, שמואל שגב ואחרים, "מקום טוב באמצע" עם יצחק בן-נר, "רוליטה", "האדם השלישי", "בשעה זו" ועוד. ב-1962 הוזמנה לערוך את מדור התרבות של העיתון "מעריב", ונשארה בעיתון עד צאתה לגמלאות. במסגרת עבודתה ב"מעריב" הגישה במשך מספר שנים מדי שבת בבוקר על בימת התיאטרון הקאמרי את "שבתרבות", לצדו של אבי בטלהיים. בן-זכאי פרסמה שני ספרים: האחד לנוער – "אחרי הצלצול השלישי" – עם איורים של זאב (עם עובד, 1979), והאחר לתינוקות – "יומומן" לתיעוד שנת החיים הראשונה (עיצוב ואיורים: ציפי אלסטר, דגנית סלנט, ספרית מעריב, תשמ"ט 1988). בן-זכאי כתבה תסריטים לקולנוע ("השכונה שלנו", "התרוממות") ולטלוויזיה ("אליק בליק בום" לילדים, והדרמות: "דודי ורעי" ו"מקרה גבול"), וכן תסכיתים לרדיו. משנת 1996 ועד למותה בן-זכאי הייתה חברה בעמותת ליל"ך – לחיות ולמות כבוד, ובמסגרת התנדבותה בעמותה היא ריכזה את הוצאת הביטאון "חיים בכבוד", היוצא לאור פעמיים בשנה. בן-זכאי התגוררה בתל אביב. הייתה אם לבת וסבתא לשניים. מדיה וקבצים בנושא טלילה לוי בן-זכאי בוויקישיתוף טלילה לוי בן-זכאי, במיזם "אישים" לתיעוד היצירה הישראלית טלילה לוי בן-זכאי, במסד הנתונים הקולנועיים IMDb (באנגלית) טלילה לוי בן-זכאי, באתר "אידיבי", מאגר הידע העברי לקולנוע ישראלי ועולמי טלילה לוי בן-זכאי, בתוך: שמעון לב-ארי, "מדריך 100 שנה לתיאטרון העברי", באתר החוג לתיאטרון של אוניברסיטת תל אביב חיפוש טלילה לוי בן-זכאי בעיתונות יהודית היסטורית מידע על טלילה לוי בן-זכאי בקטלוג הספרייה הלאומית רשימת הפרסומים של טלילה לוי בן-זכאי, בקטלוג הספרייה הלאומית מיכאל הנדלזלץ, מאחורי הקלעים של התיאטרון הישראלי, באתר הארץ, 12 ביוני 2012 זאב רב-נוף, דפים מפנקסו של סאלח שבתי, דבר, 19 בנובמבר 1968 נירית אנדרמן, כשאורי זוהר הרגיז את הגששים, באתר הארץ, 18 באוקטובר 2012 אורי לוי – תולדות חיים, באתר שח"ם.
התזמורת הפילהרמונית של פראג

את התזמורת הפילהרמונית של פראג ייסדו בשנת 1995 מוזיקאים צ'כים עם המנצח הגרמני פרידמן ריהלה. הפילהרמונית של פראג התפתחה במהירות לאחת התזמורות המובילות בהקלטת תקליטורים באירופה. התזמורת מנגנת בכ-200 מושבי הקלטה מדי שנה. בין השאר היא עובדת עם החברות דקה, EMI, סוני BNG. בין האמנים שהשתתפו בתקליטורים שהוציאה התזמורת זמר הטנור יונאס קאופמן. הקונצרטים של ראש השנה בניצוחו של ריהלה הם נקודת ציון חשובה בחוגי המוזיקה של פראג. התזמורת הייתה שותפה גם לתקליטור "סינפוניה דל אלמה" של מרקוס ויט בשנת 2007. אתר האינטרנט הרשמי של התזמורת הפילהרמונית של פראג התזמורת הפילהרמונית של פראג, ברשת החברתית פייסבוק התזמורת הפילהרמונית של פראג, באתר MusicBrainz (באנגלית) התזמורת הפילהרמונית של פראג, באתר Discogs (באנגלית) התזמורת הפילהרמונית של פראג, באתר בילבורד (באנגלית) ערך זה הוא קצרמר בנושא צ'כיה ובנושא מוזיקאים. אתם מוזמנים לתרום לוויקיפדיה ולהרחיב אותו.
אמנת גריניץ'

אמנת גריניץ' (באנגלית: Treaty of Greenwich) הייתה המשכם של שני הסכמים אשר נחתמו ב-1 ביולי 1543 בכפר גריניץ' בין נציגי ממלכת אנגליה וממלכת סקוטלנד. האמנה הובילה ליצירתה של תוכנית לאיחוד בין שתי הממלכות (קרי: איחוד הכתרים) אשר נהגתה על ידי הנרי השמיני, מלך אנגליה. חלקה הראשון של האמנה סייע בכינון שלום בין אנגליה וסקוטלנד, ואילו החלק השני כלל הצעת נישואים בין אדוארד השישי מאנגליה ומרי הראשונה מסקוטלנד. על פי חלק זה הוסכם כי מרי תלווה בידי אציל/ג'נטלמן (ואשתו) עד הגיעה לגיל עשר, לאחר מכן תשוכן מרי באנגליה וזאת עד לנישואיה. בנוסף לכך, התירה אמנת גריניץ' לסקוטלנד לשמור על חוקיה. על אף העובדה כי הרוזן מארן חתם על האמנה ב-1 ביולי ואשררה ב-25 באוגוסט 1543, נדחתה אמנת גריניץ' לבסוף בידי הפרלמנט הסקוטי ב-11 בדצמבר 1543. אמנת השלום הנצחי Herbert Albert Laurens Fisher. The History of England, from the Accession of Henry VII, to the Death of Henry VIII, 1485-1547 (Volume V). Longmans, Green, and Co., 1906. Loades, David Michael. John Dudley, Duke of Northumberland, 1504-53. Oxford University Press, 1996. ISBN 0198201931 הארכיב הלאומי - איחוד הממלכות? ערך זה הוא קצרמר בנושא אמנות והסכמים. אתם מוזמנים לתרום לוויקיפדיה ולהרחיב אותו.
טוני ויליאמס

טוני ויליאמס (באנגלית: Tony Williams‏; 12 בדצמבר 1945 – 23 בפברואר 1997) היה מתופף ג'אז אמריקאי חשוב ומשפיע. הוא נחשב לאחד מהמתופפים החשובים שנגנו בשנות השישים ולדמות בולטת בעולם הפיוז'ן. ויליאמס פרץ את דרכו בלהקה של נגן החצוצרה מיילס דייוויס כשהיה בן 17 בלבד. ויליאמס נולד בשיקגו וגדל בבוסטון. הוא החל לנגן בגיל צעיר, כשהמורה שלו היה המתופף אלן דאוסון. בצורה מקצועית הוא החל לנגן בגיל 13 עם הסקסופוניסט סאם ריברז. ג'אקי מק'קלין שמע את ויליאמס כשהוא היה בן 16 והורשם מנגינתו. ויליאמס הגיע לפרסום בגיל 17 כשהחל לנגן כמתופף הקבוע של מיילס דייוויס. ההרכב של להקתו של דייוויס בו ניגן ויליאמס נהוג להיקרא ה"חמישייה הגדולה השנייה של מיילס דייוויס", ועמו ניגנו רון קרטר בקונטרבס, הרבי הנקוק בפסנתר וויין שורטר בסקסופון טנור. דייוויס העיד באוטוביוגרפיה שלו שויליאמס היה "המרכז שסביבו הצליל סבב". נגינתו של ויליאמס הייתה חדשנית ויצירתית, ניתן לספח אותה לזרם של המתופפים כגון מקס רואץ' וארט בלייקי, שעיצבו מחדש את תפקיד מחלקת הקצב בשימוש בפוליריתמיקה ושינויי זמן. אפיון ברור של נגינתו של ויליאמס כבר מהתקופה הזו הוא האלתור הרב שלו, וסגנונו שאינו דבק בתבניות קצב הסטנדרטיות אלא מאלתר גם בעת הליווי. במקביל לעבודתו עם דייוויס הקליט את אלבומו הראשון כמוביל האלבום נקרא "Life Time" (תקופת חיים. אין לבלבל אלבום זה עם ההרכב של המתופף שנוצר רק כעבור כמה שנים). בשנת 1969 הקים את שלישיית הלייף טיים של טוני ויליאמס (The Tony Williams Lifetime trio) יחד עם הגיטריסט, נגן הגיטרה החשמלית ג'ון מקלפלין, ונגן האורגן האמונד לארי יאנג. השלישייה הוציאה בשנה הזו את אלבומה הראשון, אלבום כפול בשם "Emergency!" שהיה לאבן דרך בעולם הפיוז'ן. הלהקה משלבת ג'אז עם רוק ורית'ם אנד בלוז. האלבום לא התקבל היטב בקרב קהילת הג'אז. ההרכב התפרק עם עזיבתו של מקלפילין, לאחר שהקליטו מספר אלבומים. בשנת 1975 חזר ויליאמס והקים הרכב חדש בשם דומה יחד עם הבסיסט טוני ניוטון והפסנתרן אלן פסקאוה, וגם בהרכב זה היה גיטריסט אנגלי, אלן הולדסאות'. ההרכב הזה היה פורה פחות מהראשון, והקליט רק שני אלבומים, שניהם בחברת התקליטים קולומביה רקורדס. באמצע 1976 הוא שב לנגן עם האנשים שהכיר אצל דייוויס, הפסנתרן הרבי האנקוק, הבסיסט רון קרטר והסקסופוניסט וין שורטר. דייוויס שהיה אמור גם הוא להצרף להרכב, התחרט בסוף והחליף אותו החצוצרן פרדי האברד, שהכיר את שורטר מתקופתם יחד בשליחי הג'אז. האלבום יצא תחת השם V.S.O.P (ראשי התיבות של המשפט האנגלי "Very Special OneTime Performance") והצליח מאוד. בניגוד למשתמע משמם הם המשיכו להופיע ולהוציא אלבומים של הופעות חיות תחת אותו השם. ויליאמס המשיך ללמד מוזיקה, להופיע, ולהקליט באזור המפרץ בקליפורניה. הוא הקים הרכבים משל עצמו שניגנו לאורך שנות השמונים והתשעים בעיקר מוזיקה שהוא הלחין. כמו כן הוא המשיך להיות מתופף מבוקש המנגן עם מוזיקאים שונים, בכל הסגנונות, בעיקר רוק וג'אז. הוא נפטר בשנת 1997 מהתקף לב. מדיה וקבצים בנושא טוני ויליאמס בוויקישיתוף טוני ויליאמס, במסד הנתונים הקולנועיים IMDb (באנגלית) טוני ויליאמס, באתר ספוטיפיי טוני ויליאמס, באתר AllMusic (באנגלית) טוני ויליאמס, באתר MusicBrainz (באנגלית) טוני ויליאמס, באתר דיזר טוני ויליאמס, באתר Discogs (באנגלית) טוני ויליאמס, באתר Songkick (באנגלית)
קבוצת ריינהולד כהן

קבוצת ריינהולד כהן היא הוותיקה והגדולה ביותר בישראל[דרוש מקור] בתחום הקניין הרוחני (פטנטים, סימני מסחר, מדגמים, זכויות יוצרים, זכויות מטפחים וכו'). הקבוצה מורכבת מריינהולד כהן ושותפיו, עורכי פטנטים, שנוסד בשנת 1934 וגילת, ברקת ושות', עורכי דין, שנוסד בשנת 1995. הקבוצה כוללת כ-220 עובדים, מתוכם כ-70 עורכי פטנטים ועורכי דין. הקבוצה מתמחה בעריכת פטנטים עבור ממציאים וחברות מישראל ומחו"ל, בכל התחומים הטכנולוגיים והמדעיים לרבות מדעי החיים וכימיה, היי-טק, טכנולוגיה ופיזיקה, כמו גם ברישום והגנה על סימני מסחר, בליטיגציה ובהגנה משפטית על זכויות קניין רוחני, בהערכות שווי ובבניית אסטרטגיית קניין רוחני המותאמת לצרכיו העסקיים של הלקוח. קבוצת ריינהולד כהן מדורגת בקבוצות האיכות הגבוהות ביותר על ידי מדריכים בינלאומיים ומקומיים מובילים כגון: Managing Intellectual Property, Legal 500, Practical Law Company, Chambers & Partners, Expert Guides ועוד[דרוש מקור]. אתר הבית של קבוצת ריינהולד כהן ערך זה הוא קצרמר בנושא חברות. אתם מוזמנים לתרום לוויקיפדיה ולהרחיב אותו.
קרלוס קבסאס

קרלוס אדוארדו קבסאס חוראדו (ספרדית: Carlos Eduardo Cabezas Jurado; נולד ב-14 בנובמבר 1980 במאלגה, אנדלוסיה) הידוע בקיצור קרלוס קבסאס, הוא כדורסלן ספרדי המשחק בעמדת הרכז בקבוצת אלבה פהרבאר מהונגריה ובנבחרת ספרד. קבסאס הוא אחיינו של הכדורגלן האורוגוואי, הוגו קבסאס. בשנת 1999, בגיל 18, החל קבסאס את הקריירה המקצועית שלו באוניקאחה מאלגה כשהוקפץ מקבוצת הנוער לקבוצת הבוגרים של המועדון. קבסאס לאחד השחקנים הבכירים בספרד ובאירופה כשיחד עם מאלגה זכה בגביע קוראץ' (2000-01), בגביע המלך (2004-05) ובאליפות ספרד (2005-06). קבסאס משתייך לסגל הנבחרת הלאומית של ספרד משנת 2001. במשך שנותיו בנבחרת זכה עם נבחרתו באליפויות אירופה של 2001 במדליית הארד, של 2003 במדליית הכסף ושל 2007 גם כן במדליית הכסף ובאליפות העולם של 2006 במדליית הזהב. פרופיל, באתר eurobasket פרופיל, באתר פיב"א פרופיל, באתר היורוליג פרופיל, באתר ליגת העל הספרדית בכדורסל (בספרדית) ערך זה הוא קצרמר בנושא כדורסלנים. אתם מוזמנים לתרום לוויקיפדיה ולהרחיב אותו.
אגם ורדה

האם התכוונתם ל... אגם ורדה (בוליביה) – אגם בדרום-מערב בוליביה אגם ורדה (ברזיל) – אגם בצפון ברזיל אגם ורדה (צ'ילה) – אגם בצפון צ'ילה